CELEX: 52017PC0561
Language: sk
Date: 2017-10-03
Title: Návrh VYKONÁVACIE ROZHODNUTIE RADY, ktorým sa Holandskému kráľovstvu povoľuje uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli3. 10. 2017
            COM(2017) 561 final
            2017/0243(NLE)
            Návrh
            VYKONÁVACIE ROZHODNUTIE RADY,
            ktorým sa Holandskému kráľovstvu povoľuje uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               
                  Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od tejto smernice na zjednodušenie výberu DPH alebo na zamedzenie určitým daňovým únikom, alebo vyhýbaniu sa dani.
               
               
                  Listom, ktorý Komisia zaevidovala 11. júla 2017, požiadalo Holandsko o výnimku z článku 193 smernice o DPH, aby mohlo uplatňovať mechanizmus prenesenia daňovej povinnosti na poskytovanie telekomunikačných služieb. Komisia v súlade s článkom 395 ods. 2 smernice o DPH informovala o uvedenej žiadosti Holandska ostatné členské štáty listom z 5. septembra 2017. Listom zo 6. septembra 2017 Komisia oznámila Holandsku, že má všetky informácie potrebné na posúdenie tejto žiadosti.
               
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  V článku 193 smernice o DPH sa stanovuje všeobecné pravidlo, podľa ktorého je zdaniteľná osoba, ktorá dodáva tovar alebo poskytuje služby, obvykle povinná platiť daň z pridanej hodnoty (DPH).
               
            
            
               Podľa článku 199a smernice o DPH môžu členské štáty stanoviť, že osobou povinnou platiť DPH z dodaní tovaru alebo poskytovania služieb uvedených v tomto článku je zdaniteľná osoba, v prospech ktorej sa uskutočňuje dodanie tovaru alebo poskytovanie služieb (mechanizmus prenesenia daňovej povinnosti). V rámci postupu prenesenia daňovej povinnosti sa povinnou platiť DPH stáva zdaniteľná osoba, ktorej sa dodáva tovar alebo ktorej sa poskytujú služby. Táto zdaniteľná osoba by za predpokladu, že má plné právo na odpočítanie dane, mohla DPH zodpovedajúcu dodaniu tovaru alebo poskytovaniu služieb priznať a súčasne odpočítať, v dôsledku čoho by sa do štátnej pokladnice žiadna DPH neodviedla. Telekomunikačné služby sú zahrnuté v článku 199a písm. g).
            
            
               
                  Holandsko nevyužíva možnosť uvedenú v článku 199a písm. g) smernice o DPH a na telekomunikačné služby neuplatňuje mechanizmus prenesenia daňovej povinnosti. Vzhľadom na nedávno odhalený podvod v sektore telekomunikačných služieb v Holandsku by však tento členský štát chcel zaviesť mechanizmus prenesenia daňovej povinnosti na domáce poskytovanie telekomunikačných služieb.
               
            
            
               Podľa článku 199a smernice o DPH sa môže mechanizmus prenesenia daňovej povinnosti uplatňovať do 31. decembra 2018 a minimálne na obdobie dvoch rokov. Keďže podmienka dvojročného obdobia nie je splnená, Holandsko nemôže uplatňovať mechanizmus prenesenia daňovej povinnosti na základe uvedeného článku.
            
            
               Holandsko preto žiada o výnimku z článku 193 smernice o DPH, aby bolo oprávnené uplatňovať mechanizmus prenesenia daňovej povinnosti na poskytovanie telekomunikačných služieb na základe článku 395 smernice o DPH.
            
            
               Cieľom požadovanej výnimky je zabrániť podvodom v oblasti DPH v sektore telekomunikačných služieb. Hoci je poskytovanie telekomunikačných služieb náchylné na podvody a Holandsko toto poskytovanie podrobne monitoruje, nedávno odhalilo podvodné schémy obchodu s minútami určenými na hovory, ktoré zahŕňali viacero chýbajúcich obchodníkov a tzv. nárazníkových spoločností, vrátane obchodníkov usadených v tretích krajinách. Výsledkom týchto schém je výrazná strata príjmov z DPH.
            
            
               Na základe informácií, ktoré Holandsko poskytlo, sa ukazuje, že konvenčné metódy prevencie a odhaľovania podvodov nie sú účinné, keďže príslušné služby sa poskytujú z územia mimo EÚ a neuvádzajú sa v žiadnom registri ani zozname. Platby sa vykonávajú prostredníctvom platobných platforiem na bankových účtoch mimo EÚ, čím sa odhaľovanie transakcií stáva komplikovanejším a získanie informácií od bánk je nemožné. Holandsko poukazuje na to, že bez mechanizmu prenesenia daňovej povinnosti na príslušné služby sa daňová strata bude exponenciálne zvyšovať.
            
            
               Telekomunikačné služby sa považujú za služby, ktoré sú náchylné na podvody a sú zahrnuté do článku 199a písm. g) smernice o DPH. Ak by bola splnená podmienka týkajúca sa minimálneho obdobia uplatňovania, Holandsko by sa pri uplatňovaní mechanizmu prenesenia daňovej povinnosti mohlo opierať o uvedený článok.
            
            
               Navrhuje sa udeliť výnimka na obdobie platnosti článku 199a smernice o DPH. Výnimka sa teda navrhuje do 31. decembra 2018, t. j. do dátumu skončenia platnosti článku 199a smernice o DPH.
            
            
               •Súlad s existujúcimi ustanoveniami v danej oblasti politiky
            
            
               
                  Podľa článku 199a písm. g) smernice o DPH sa mechanizmus prenesenia daňovej povinnosti môže uplatňovať na poskytovanie telekomunikačných služieb. Na základe tohto ustanovenia uplatňuje mechanizmus prenesenie daňovej povinnosti niekoľko členských štátov
                     1
                  . Ak by bola splnená podmienka minimálneho obdobia dvoch rokov, Holandsko by mohlo uplatňovať mechanizmus prenesenia daňovej povinnosti na telekomunikačné služby bez žiadosti o výnimku na základe článku 395 smernice o DPH.
               
               
                  Navrhované opatrenie je preto v súlade s existujúcimi ustanoveniami smernice o DPH.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
         
         
            
               Článok 395 smernice o DPH.
            
            
               •Subsidiarita (v prípade iných ako výlučných právomocí)
            
            
               Vzhľadom na ustanovenie smernice o DPH, na ktorom je návrh založený, patrí návrh do výlučnej právomoci Únie. Zásada subsidiarity sa preto neuplatňuje.
            
            
               •Proporcionalita
            
            
               Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               Vzhľadom na obmedzený rozsah pôsobnosti výnimky je osobitné opatrenie primerané sledovanému cieľu, a to zabrániť určitým druhom daňových únikov alebo vyhýbaniu sa daňovým povinnostiam v konkrétnom odvetví.
            
            
               •Výber nástrojov
            
            
               Podľa článku 395 smernice o DPH je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Okrem toho je rozhodnutie Rady najvhodnejším nástrojom, pretože môže byť určené jednotlivým členským štátom.
            
            
               3.VÝSLEDKY HODNOTENÍ EX-POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti, ktorú predložilo Holandsko, a týka sa iba tohto členského štátu.
               
            
            
               •Získavanie a využívanie expertízy
            
            
               Externá expertíza nebola potrebná.
            
            
               •Posúdenie vplyvu
            
            
               Cieľom návrhu vykonávacieho rozhodnutia je zabrániť určitým formám daňových únikov alebo vyhýbaniu sa daňovým povinnostiam v sektore telekomunikácií. Mechanizmus prenesenia daňovej povinnosti by mal Holandsku pomôcť zastaviť ďalšie šírenie nedávno odhaleného podvodu v oblasti DPH a zabrániť podvodom pri poskytovaní telekomunikačných služieb. Odchyľujúce sa opatrenie preto bude mať potenciálne pozitívny vplyv.
            
            
               Vzhľadom na úzky rozsah pôsobnosti danej výnimky a na jej dočasné uplatňovanie bude vplyv v každom prípade obmedzený.
            
            
               4.VPLYV NA ROZPOČET
            
            
               Návrh nemá žiadny negatívny vplyv na rozpočet EÚ.
            
            
               5.INÉ PRVKY
            
            
               Návrh zahŕňa doložku o ukončení platnosti k 31. decembru 2018.
            
         
         
            
               2017/0243 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Holandskému kráľovstvu povoľuje uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  2
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)V článku 193 smernice 2006/112/ES sa stanovuje všeobecné pravidlo, podľa ktorého je zdaniteľná osoba, ktorá dodáva tovar alebo poskytuje služby, povinná odvádzať daňovým orgánom daň z pridanej hodnoty (DPH).
            
            
               (2)Podľa článku 199a písm. g) smernice o DPH môžu členské štáty stanoviť, že osobou povinnou platiť DPH z poskytovania telekomunikačných služieb je zdaniteľná osoba, v prospech ktorej sa uskutočňuje poskytovanie služieb (mechanizmus prenesenia daňovej povinnosti). Holandsko túto možnosť nevyužíva.
            
            
               (3)Vzhľadom na nedávno odhalený podvod v sektore telekomunikačných služieb v Holandsku by tento členský štát chcel zaviesť mechanizmus prenesenia daňovej povinnosti na domáce poskytovanie telekomunikačných služieb.
            
            
               (4)Podľa článku 199a smernice o DPH sa môže mechanizmus prenesenia daňovej povinnosti uplatňovať do 31. decembra 2018 a minimálne na obdobie dvoch rokov. Keďže podmienka dvojročného obdobia nie je splnená, Holandsko nemôže uplatňovať mechanizmus prenesenia daňovej povinnosti na základe článku 199a písm. g) smernice o DPH.
            
            
               (5)Holandsko preto žiada listom, ktorý Komisia zaevidovala 11. júla 2017, o výnimku z článku 193 smernice o DPH, aby bolo oprávnené uplatňovať mechanizmus prenesenia daňovej povinnosti na poskytovanie telekomunikačných služieb na základe článku 395 smernice o DPH.
            
            
               (6)Komisia v súlade s článkom 395 ods. 2 smernice 2006/112/ES informovala listom z 5. septembra 2017 o tejto žiadosti Holandska ostatné členské štáty. Listom zo 6. septembra 2017 Komisia oznámila Holandsku, že má všetky informácie potrebné na posúdenie tejto žiadosti.
            
            
               (7)Cieľom požadovanej výnimky je zabrániť podvodom v oblasti DPH v sektore telekomunikačných služieb. Hoci je poskytovanie telekomunikačných služieb náchylné na podvody a tieto poskytovania sa podrobne monitorujú, Holandsko nedávno odhalilo podvodné schémy obchodu s minútami určenými na hovory, ktoré zahŕňali viacero chýbajúcich obchodníkov a tzv. nárazníkových spoločností. Výsledkom týchto schém je výrazná strata daňových príjmov.
            
            
               (8)Na základe informácií, ktoré Holandsko poskytlo, sa ukazuje, že konvenčné metódy prevencie a odhaľovania podvodov nie sú účinné, keďže príslušné služby sa poskytujú z územia mimo EÚ a neuvádzajú sa v žiadnom registri ani zozname. Platby sa vykonávajú prostredníctvom platobných platforiem na bankových účtoch mimo Európskej únie, čím sa odhaľovanie transakcií stáva komplikovanejším a získanie informácií od bánk je nemožné. Holandsko poukazuje na to, že bez mechanizmu prenesenia daňovej povinnosti na príslušné služby sa daňová strata bude exponenciálne zvyšovať.
            
            
               (9)Holandsku by sa preto malo povoliť uplatňovanie mechanizmu prenesenia daňovej povinnosti na poskytovanie telekomunikačných služieb na obdobie platnosti článku 199a smernice o DPH. Výnimka by sa mala udeliť do 31. decembra 2018.
            
            
               (10)Výnimka nemá nepriaznivý vplyv na vlastné zdroje Únie pochádzajúce z DPH,
            
            
               PRIJALA TOTO ROZHODNUTIE:
            
         
         
            
               Článok 1
            
            
               Odchylne od článku 193 smernice 2006/112/ES sa Holandsko v prípade poskytovania telekomunikačných služieb oprávňuje určiť príjemcu týchto služieb za osobu povinnú zaplatiť daňovým orgánom DPH.
            
            
               Článok 2
            
            
               Toto rozhodnutie nadobúda účinnosť dňom jeho oznámenia.
            
            
               Platnosť tohto rozhodnutia uplynie 31. decembra 2018.
            
            
               Článok 3
            
            
               Toto rozhodnutie je určené Holandskému kráľovstvu.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Pozri zoznam oznámení Výboru pre DPH: 
                  
                     http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
                  
                  .
               
               
                  
                     (2)
                  Ú. v. EÚ L 347, 11.12.2006, s. 1.